Тэкставы матэрыял экскурсіі

 **Па старонках гісторыі праваслаўя**

***У.*** *Куды вядуць шляхі і сцяжынкі чалавечай гісторыі? Іх вельмі шмат, таму што кожнае існае на гэтым свеце мае свой непаўторны накірунак і сваё наканаванне. Часам, гэтыя шляхі перасякаюцца.. Невыпадкова! І не абы дзе! Ёсць на нашай добрай зямлі такія мясціны, што прыцягваюць да сябе розныя падзеі, утвараючы пры гэтым неверагодныя перапляценні фактаў і чалавечых лёсаў. Адно з такіх месцаў – гарадскі пасёлак Мір.*

 Дзень добры, добрыя людзі! Як кажуць у нашіх мясцінах – з Міра з мірам! Сёння з вамі я, Ксенія Мацэль, вучаніца 10 класа Дзяржаўнай установы адукацыі “Сярэдняя школа гарадскога пасёлка Мір”, экскурсавод школьнага гісторыка-краязнаўчага музея.

 Пэўна, кожны з вас, у дзяцінстве, хаця б раз збіраў букет палявых кветак. Марыў аб тым, што ён будзе найпрыгажэйшы і самы дзівосны. Кожны ўяўляў, як уразіць ён таго, каму будзе падораны… Мы з вамі таксама паспрабуем сабраць букет.., але не з кветак, а з цікавых вандровак па нашым краі, імя якому – Беларусь.

**1.** Невялікая чыгуначная станцыя Гарадзея. Здаецца, так сабе – звычайны прыпынак. Але з ёю звязана надзвычай многа розных падзей, часам супярэчлівых, трагічных, вясёлых і наадварот… І не заўсёды яна называлася Гарадзеяй.. Гадоў нейкіх з сто таму была яна Замір’ем. Тут у 1905 годзе салдаты інжынерных частак рускай арміі рэвалюцыйны бунт паднялі, першы рэўком у нашай акрузе тут узнік, тут жа было знойдзена прыхаванае князем Святаполкам-Мірскім збожжа ў галодны год, у 1918 годзе салдат нямецкіх тут у палон багата ўзялі, - словам, усякага было!

 Яшчэ большай важнасці гэтаму месцу надавала адна акалічнасць. Гарадзейцы проста насы ўгору задзіралі! Уявіце сабе: на іх станцыі да шыкоўнага еўрапейскага чыгуначнага экспрэса чаплялі яшчэ адзін вагон: “Гарадзея – Парыж”! Не кожны дзень, але ж сам факт!.. Як вам гэта?..

 А ў дзень 5 жніўня 1933 года на гарадзейскай станцыі было надзвычай шматлюдна. Усе чакалі поязда з Украіны, на якім вяртаўся святар Мірскай Свята-Траецкай царквы айцец Уладзімір Свірскі. Ён вёз у Мір бясцэнны і доўгачаканы дар – Спіс іконы Маці Божай Пачаеўскай. Ікона была знакамітая – яна дапамагала пазбаўляцца ад самых цяжкіх хвароб.

 І вось прыпыніўся цягнік, адчыніліся дзверы вагона, людскі натоўп падаўся наперад… Загучала малітва… А потым пачаўся вялікі Крэсны ход аж да самога Міра. Людзі на руках неслі святую ікону ўсе 16 кіламетраў, да самай царквы. І тут ніяк нельга абмінуць гісторыю з’яўлення гэтай святыні на нашай зямлі.

 Аднойчы, калі цяжка хварэла матухна Кацярына Свірская, ў сне ёй з’явілася Багародзіца і прагучала Слова звыш: “Маліся Пачаеўскай іконе і выратуешся!” Шмат дзён маліліся айцец Уладзімір і матухна Кацярына і цуда здарылася! У знак удзячнасці Богу святар вырашыў заказаць і прывезці ў Мір Спіс Пачаеўскай іконы.

 Але была і яшчэ адна акалічнасць. Ужо палітычнага характару. Як успамінае наша зямлячка Надзея Фёдараўна Ацэцкая, прадстаўнікі польскіх улад хадзілі па хатах, намагаючыся сабраць з міран подпісы за перагляд праваслаўнага царкоўнага календара. На праваслаўных ішоў моцны ўціск і нават стаяла пытанне аб існаванні царкоўнай абшчыны.

 У пошуках крыніцы сілы для супраціўлення гэтаму ўціску айцец Свірскі звярнуў свае думкі да заходняга фарпосту праваслаўя – Свята-Успенскай Пачаеўскай Лаўры. Выстаяла Лаўра – зможа выстаяць і Мір! Так рашыў айцец Уладзімір.

 Вернікі з Міра некалькі гадоў таму наведалі Пачаеўскую Лаўру і пацікавіліся пра гісторыю Мірскага Спісу святой іконы Маці Божай Пачаеўскай. Да іх здзіўлення ў Лаўры добра памятаюць, як пісалі гэту ікону. Манахі атрымалі благаслаўленне, прынялі строгі пост і тварылі штодзённую малітву, калі працавалі над стварэннем Спісу. Падчас пісання іконы, дошка ляжала на святых машчах святога Іова Пачаеўскага, ікону амывалі святой вадой, якая сцякала з Цудатворнага вобраза Маці Божай.

 Па дарозе ў Мір з суседніх вёсак падыходзілі людзі і далучаліся да Крэснага хода. Польскія ўлады вырашылі за лепшае для сябе не ўмешвацца і нічога не забараняць. Гэта падзея ўскалыхнула людзей, даравала ім надзею і ўпэўненасць у тым, што праваслаўе выстаіць у Міры і не знікне пад уціскам улад.

 **2.** Ёсць і яшчэ адна гісторыя, якая звязана з праваслаўным Міром і яго храмам, але каб адчуць усю глыбіню яе сэнсу мы накіруемся зараз у Навагрудскі раён і наведаем адну з найстаражытняйшых святынь Беларусі - Прасвятой Багародзіцы Лаўрышаўскі манастыр.

 Згодна царкоўнаму паданню, ён быў заснаваны сынам літоўскага князя Тройната, прападобным Елісеем Лаўрышаўскім каля 1225 года на беразе Нёмана ля падножжа высокай гары. З цягам часу манастыр стаў Лаўрай і першым яе настаяцялям быў Прападобны Елісей.

 У ноч на 23 кастрычніка каля 1250 года Елісей быў забіты сваім служкай, якога абуяў д’ябал. На царкоўным саборы 1514 года ў Вільні мітрапаліт Іосіф Солтан кананізаваў Прападобнага Елісея.

 З 13-га стагоддзя манастыр становіцца цэнтрам летапісання на Беларусі. Прыкладна да 1329 года адносіца рукапіснае Лаўрышаўскае Евангелле – помнік беларускага кнігапісу, якое знаходзіцца ў бібліятэцы Чартарыйскіх у Кракаве. Таксама вядома, што ў абіцелі былі храмы Ўваскрэсення Хрыстова і Ражджаства Прасвятой Багародзіцы.

 Каля 1505 года татары разрабавалі Навагрудак і наблізіліся да Лаўрышаўскага манастыра. Гасподзь явіў цуда праз Свайго ўгодніка: татарам падалося, што манастырскі двор запоўнены шматлікім войскам. Іх ахапіў жах і яны рынуліся ў бегства.

 У гісторыі манастыра было шмат трагічных і цяжкіх старонак. Яго разбуралі, рабавалі, намагаліся выкараніць усё праваслаўнае з гэтай святыні, але заступніцтва Прападобнага Елісея і тых людзей, якіх ён заклікаў да адраджэння Лаўры, зрабілі сваю справу. Лаўрышаўскі манастыр адрадзіўся на тым самым месцы, дзе калісці быў закладзены Прасвятым Елісеем.

 Няхай мая прадмова аб Лаўрышаўскай святыні не падасцца нейкім іншародным уключэннем у тэму экскурсіі. Існуюць пэўныя і даволі сур’ёзныя звесткі аб тым, што першая праваслаўная царква ў Міры існавала на пачатку таго ж самага 13-га стагоддзя! І чын яе асвечання здзейсніў сам Прападобны Елісей Лаўрышаўскі!

**3.** Я ўжо гаварыла аб дзіўных і, часам, неверагодных перапляценнях шляхоў праваслаўя на нашай зямлі. Каб яшчэ раз пераканацца ў гэтым, мы завітаем у невялікую вёсачку Коскі што пад Мінскам. Першае, што адчуваеш тут – незвычайная атмасфера намоленнасці і спакою, дабрыні і неперадаваемай благадаці. Тут вяршыла свій жыццёвы шлях і духоўны подзвіг блажэнная Валянціна Мінская, святая Беларускай праваслаўнай царквы.

 Валянціна Фёдараўна Сулкоўская (Чарняўская) нарадзілася ў Косках 7-га красавіка 1888 года ў сям’і святара Фёдара Чарняўскага. Вялікі ўплыў на яе выхаванне аказвала маці Софья Пятроўна. Пасля заканчэння Мінскага духоўнага вучылішча Валянціна нярэдка дапамагала свайму бацьку і вяла ўрокі Закона Божага для дзяцей у народным вучылішчы. Яна спадобілася благаслаўлення святога праведнага Іаана Кранштадскага і гутарыла з ім. Пасля гэтай гутаркі дзяўчына прысвяціла сваё жыццё малітоўнаму служэнню.

 Яна перажыла страту любімага мужа, які загінуў у сталінскіх лагерах, смерць маці, гібель апошніх святароў Мінскай епархіі, з якімі падтрымлівала духоўную сувязь. Але гэтыя выпрабаванні яшчэ больш умацавалі яе дух і рашучасць прыняць на сябе подзвіг блажэннага служэння Госпаду.

 Сваім сучаснікам яна запомнілася як чалавек незвычайнай дабрыні і спачувальнасці, пастаянна прабываючая ў маленні за людзей. 33 гады, да самай смерці яна была прыкавана да ложка і не ўставала. Пакутвала, але вяршыла малітоўны подзвіг, дапамагаючы людзям. Яна памерла 6 лютага 1966 года. Улады не дазволілі каб на пахаванні прысутнічаў святар. Яна пачэсна вынесла свій крыж малітвы за пацярпелых і загінуўшых у часы бязвер’я і ганенняў.

 Пасля кананізацыі Валянціны Мінскай - дзень у дзень праз 40 гадоў з яе смерці 6 лютага 2006 года, у адным з Маскоўскіх храмаў была напісана яе ікона. Дык вось на Беларусь, у Станькава, гэту ікону даставілі члены Міжнароднай супольнасці байкераў “Начныя ваўкі”.

 Што ж спадзвігла гэту жанчыну на шлях служэння? Адказ на гэта пытанне знаходзіцца… у Міры. Святар мірскага храма айцец Уладзімір Свірскі, - гэта імя вы ўжо сягодня сустракалі, - даводзіўся Валянціне родным дзядзькам і яе духоўным настаўнікам. Менавіта ён і првёз яе ў Кранштадт да святога праведнага Іаана Кранштадскага.

 Айцец Уладзімір Пятровіч Свірскі… Гэтаму чалавеку лёс адмераў доўгіх 85 гадоў жыцця. З іх - 61 год архіпастырскага служэння: з 1888 па 1949-ы, 32 апошніх гады – святаром Мірскага храма… Аповяд аб яго царкоўным служэнні – гэта асобная і вельмі ёмістая тэма. Варта адзначыць, што ў гады фашысцкай акупацыі ён не толькі не апаганіў храм супрацоўніцтвам з ворагам і збярог праваслаўную паству, але яшчэ і актыўна дапамагаў партызанам, збіраючы для іх медыкаменты і адзенне. Старэнькія бабулькі на набажэнствах не тоячыся узносілі свае малітвы і ставілі свечкі за ліхога партызана Міцьку – камандзіра Першай Беларускай кавалерыйскай брыгады, якая дзейнічала на тэрыторыі Мірскага і Карэліцкага раёнаў.

 Наша светлая зямля нібыта магутны магніт прыцягвае чысціню і пяшчоту з усяго свету.

 У далёкім Санкт-Пецярбургу мастак Мікалай Харламаў атрымаў благаславенне на стварэнне мазаічнай іконы на царкве-усыпальні князёў Святаполк-Мірскіх. Слова благаслаўлення пердалося і самой іконе, якая не дазволіла, каб на яе наводзілі танкавую гармату. Гэта адбылося ў 1944 годзе. Адзін з танкавых экіпажаў вырашыў праверыць дакладнасць прыцэла. Яны навялі гармату прама на ікону. Грымнуў стрэл. Усе ўбачылі выбоіну ад снарада ў сцяне побач з лікам Хрыста – гэта добра бачна на здымку. Другі снарад – увогулле прайшоў міма. Трэці стрэл танк зрабіць не змог, бо нешта сапсавалася у механізме гарматы. Міране ўпэўнены, што **ікона не дазволіла**, каб па ёй стралялі.

 19 мая 1865 года жудасны пажар знішчыў значную частку мястэчка, у тым ліку і праваслаўны храм…

 Мусульмане Мірскай мячэці ахвяравалі грашовыя сродкі, дапамагалі на будаўнічых работах. Два напольных сярэбраных падсвечніка ахвяравала яўрэйская абшчына, а каб храм праваслаўны ўсе няшчасці абміналі, зрабілі яны яшчэ адзін падарунак – менору, сямісвечнік, адзін з галоўных рэлігійных сімвалаў іудзейскай веры.

 Такіх прыкладаў можна многа адшукаць у праваслаўнай гісторыі Беларусі. І калі вас зацікавіла наша невялікае падарожжа, я запрашаю вас яшчэ раз наведаць наш Мір, каб душой далучыцца да вечных каштоўнасцей мудрасці, паразумення, талерантнасці і чалавечай дабрыні.

 Мір вам, добрыя людзі!

З вамі была Ксенія Мацэль, экскурсавод школьнага гісторыка-краязнаўчага музея.

 Да новых сустрэч!

 *Над матэрыялам экскурсіі працавалі:*

*Мацэль Ксенія Алегаўна, вучаніца ДУА “Сярэдняя школа г.п.Мір”*

*Брант Валерый Іванавіч, настаўнік гісторыі ДУА “Сярэдняя школа г.п.Мір”*